b'\n_START_ARTICLE_\nConsumidor proactiu\n_START_SECTION_\nDefinici\xc3\xb3 de consum proactiu\n_START_PARAGRAPH_\nEl consum proactiu es pot definir com una activitat que afegeix valor a un producte, material en estat natural, servei o al coneixement en si mateix, o b\xc3\xa9, que serveix de suport a nivell biol\xc3\xb2gic i sist\xc3\xa8mic per a l\'exist\xc3\xa8ncia d\'activitats remunerades (per exemple el treball a la llar o el voluntariat). Tot i que en principi no implica una transacci\xc3\xb3 monet\xc3\xa0ria, pot mesurar-se el seu preu en relaci\xc3\xb3 a la seva oferta al mercat (en cas d\'existir), el que implica que aquesta activitat pot passar tamb\xc3\xa9 a l\'economia monet\xc3\xa0ria; en aquest cas, deixa de ser consum proactiu._NEWLINE_Algunes de les seves variants impliquen una agregaci\xc3\xb3 de valor que es sostreu als costos de producci\xc3\xb3 d\'una empresa i que implica un estalvi monetari al client, en realitzar, aquest \xc3\xbaltim, un treball que abans era realitzat per persones dependents de l\'empresa (muntatge i reparaci\xc3\xb3 de mobles i electrodom\xc3\xa8stics, col\xc2\xb7laboraci\xc3\xb3 en el disseny de productes, publicitat sobre la base de recomanacions, etc.). L\'aparici\xc3\xb3 d\'eines complexes per\xc3\xb2 de f\xc3\xa0cil \xc3\xbas o de tecnologies a l\'abast de tothom (c\xc3\xa0meres de v\xc3\xaddeo, talladores de pastura, etc.) han incentivat el trasp\xc3\xa0s d\'activitats abans realitzades per tercers de forma remunerada, cap a l\'activitat poactiva i el treball per a un mateix._NEWLINE_\xc3\x89s una activitat volunt\xc3\xa0ria i que requereix comprom\xc3\xads, esfor\xc3\xa7 i temps. L\'aparici\xc3\xb3 d\'internet ha donat un nou \xc3\xa8mfasi a la mateixa, potenciant el treball proactiu a trav\xc3\xa9s de xarxes de col\xc2\xb7laboraci\xc3\xb3, que afegeixen valor de manera col\xc2\xb7lectiva, incentivant la innovaci\xc3\xb3 i compartint coneixements que acceleren els cicles econ\xc3\xb2mics i tecnol\xc3\xb2gics. La seva aparici\xc3\xb3 es lliga amb els canvis en les formes de producci\xc3\xb3 de tipus fordista a les postfordistes, que produeixen cada vegada m\xc3\xa9s sobre la base de les demandes espec\xc3\xadfiques dels usuaris.\n_START_SECTION_\nOrigen\n_START_PARAGRAPH_\nEl 1972, Marshall McLuhan i Barrington Nevitt van suggerir, en el seu llibre Take Today (p\xc3\xa0g. 4), que amb la tecnologia electr\xc3\xb2nica el consumidor podria arribar a ser productor al mateix temps. En el llibre de The Third Wave de 1980, el futur\xc3\xb2leg Alvin Toffler va encunyar el terme prosumer quan va fer prediccions sobre els rols dels productors i els consumidors, tot i que ja s\'havia referit al tema des de 1970 en el seu llibre Future Shock. Toffler preveia un mercat altament saturat de producci\xc3\xb3 en massa de productes estandarditzats per satisfer les demandes b\xc3\xa0siques dels consumidors, en el qual, per mantenir el creixement dels guanys, les empreses podrien iniciar un proc\xc3\xa9s de mass customization (personalitzaci\xc3\xb3 en massa) , referint-se a la producci\xc3\xb3 a gran escala de productes personalitzats, i descrivint l\'evoluci\xc3\xb3 dels consumidors, involucrats en el disseny i manufactura dels productes. A m\xc3\xa9s, Toffler va argumentar que cada individu tindria el control dels b\xc3\xa9ns i serveis que siguin del seu consum, una vegada que l\'era industrial acab\xc3\xa9s._NEWLINE_No obstant aix\xc3\xb2, per assolir un alt grau de personalitzaci\xc3\xb3, els consumidors haurien de prendre part en el proc\xc3\xa9s de producci\xc3\xb3, especialment especificant els requisits de disseny. D\'alguna manera, aix\xc3\xb2 seria senzillament una extensi\xc3\xb3 o massificaci\xc3\xb3 d\'algunes classes de relacions existents per molts anys entre clients i professionals._NEWLINE_Toffler va predir b\xc3\xa9 aquestes i moltes altres idees per al segle XXI. Gr\xc3\xa0cies a altres treballs publicats recentment com Revolutionary Wealth de 2006, es pot recon\xc3\xa8ixer i valorar el concepte i l\'exist\xc3\xa8ncia del prosumer a escala mundial. Tot i que aquests conceptes estan tenint impacte i abast global, es poden mesurar parcialment per la popularitat de Toffler a la Xina. De fet, Toffler va esmentar al juny de 2006 que The Third Wave  \xc3\xa9s el segon llibre m\xc3\xa9s venut de tots els temps a la Xina, tan sols darrere del Petit llibre vermell de Mao Zedong. _NEWLINE_Don Tapscott va aprofundir m\xc3\xa9s en el concepte en el seu llibre The Digital Economy de 1995, fent servir la paraula Prosumption. M\xc3\xa9s recentment, The Cluetrain Manifesto va anotar que "markets are conversations" - els mercats s\xc3\xb3n converses - amb la nova economia movent-se des consumidors passius cap a prosumers actius. Per exemple, Amazon va emergir com a l\xc3\xadder de comer\xc3\xa7 electr\xc3\xb2nic - en part a causa de la seva habilitat per construir relacions entre els clients en forma de converses m\xc3\xa9s que simples, one-time sales. Amazon afavoreix l\'intercanvi d\'informaci\xc3\xb3 entre clients._NEWLINE_No obstant aix\xc3\xb2, la personalitzaci\xc3\xb3 massiva no s\'ha presentat en la majoria de les \xc3\xa0rees de l\'economia. La major part del consum continua sent passiu, les persones generalment estan desinteressades a fer esfor\xc3\xa7os per personalitzar els innombrables productes i serveis que componen la cultura de consum moderna. A The Paradox of Choice: Why More is Less, Barry Schwartz argumenta que els rendiments decreixents, generats com a resultat d\'una confusi\xc3\xb3 generada per l\'abund\xc3\xa0ncia en les opcions d\'elecci\xc3\xb3 dels consumidors, estan produint estr\xc3\xa8s i insatisfacci\xc3\xb3.\n_START_SECTION_\nActualitat\n_START_PARAGRAPH_\nActualment, el terme s\'aplica a aquells usuaris que exerceixen de canals de comunicaci\xc3\xb3 humans, el que significa que, al mateix temps que s\xc3\xb3n consumidors, s\xc3\xb3n al seu torn productors de continguts. Un prosumer no t\xc3\xa9 finalitats lucratives, nom\xc3\xa9s participa en un m\xc3\xb3n digital d\'intercanvi d\'informaci\xc3\xb3, tal \xc3\xa9s el cas del P2P, xarxes entre parells o iguals. Fins i tot hi ha a la xarxa p\xc3\xa0gines de tutorials que instrueixen als usuaris a realitzar certes tasques per tal d\'impulsar el desenvolupament i producci\xc3\xb3 al web (\xc3\xa9s el cas de la mateixa Viquip\xc3\xa8dia, els continguts els confeccionen/editen els mateixos usuaris sense una remuneraci\xc3\xb3 a canvi)._NEWLINE_La paraula prosumer descriu perfectament a milions de participants en la revoluci\xc3\xb3 del Web 2.0, ja que s\xc3\xb3n cada vegada m\xc3\xa9s les persones involucrades que pugen informaci\xc3\xb3 a la xarxa i al seu torn s\xc3\xb3n consumidors de la mateixa, creant aix\xc3\xad un ventall d\'informaci\xc3\xb3 en tots els sentits._NEWLINE_En aquesta web 2.0 podem trobar nombrosos projectes centrats en la figura del prosumer, com \xc3\xa9s el cas de iStockphoto, o l\'empresa Lego amb Mindstorms. Companyies com Sony utilitzen el terme prosumer per descriure a usuaris de c\xc3\xa0meres de v\xc3\xaddeo que creen els seus propis documentals amb la finalitat de compartir-los. Aix\xc3\xad, el terme s\'aplica tamb\xc3\xa9 a noves tecnologies que ofereixen facilitat i compatibilitat amb l\'usuari._NEWLINE_Aquesta tend\xc3\xa8ncia de produir i consumir es deu al context digital en qu\xc3\xa8 vivim, on el desenvolupament de la tecnologia, aplicada a les xarxes de comunicaci\xc3\xb3, permet tenir major acc\xc3\xa9s a qualsevol tipus d\'informaci\xc3\xb3, sense que les barreres geogr\xc3\xa0fiques siguin un impediment._NEWLINE_El prosumidor s\'assembla al model emrec (emissor-receptor) de Jean Cloutier on hi ha una cadena de transmissi\xc3\xb3 i resposta d\'informaci\xc3\xb3 entre emissor i receptor. Cloutier d\xc3\xb3na per fet que els nous mitjans permeten a qualsevol usuari ser alhora emissor i receptor de missatges. _NEWLINE_El 2008, es crea a Col\xc3\xb2mbia la xarxa de prosumers Prosunet amb el prop\xc3\xb2sit de servir d\'eina de consulta a tots els prosumers del planeta i convertir-se en el primer sistema de compra intel\xc2\xb7ligent. Encara que la xarxa tot just est\xc3\xa0 comen\xc3\xa7ant, les projeccions de creixement s\xc3\xb3n molt positives, principalment pel fort vincle amb les tecnologies de la informaci\xc3\xb3 i el comer\xc3\xa7 electr\xc3\xb2nic._NEWLINE_A nivell mundial, al febrer de 2007 ja havia nascut la Xarxa Internacions de Prosumers que aglutina consumidors que busquen passar del sistema passiu comprar-pagar a un altre m\xc3\xa9s actiu com \xc3\xa9s el de comprar-pagar-promoure-guanyar'